
My welth and my recoverire,
Why shall I live, and thou shalt deie ?
Ha, thou fortune, I the dene,
Now hast thou do to me thy werst.
Ha, herte, why ne wolt thou berst,
That forth with her I mighte passe ?
My paines were well the lasse.
In such weping and suche crie
His dede wife, which lay him by,
A thousand sithes he her kiste,
Was never man, that sigh ne wiste
A sorwe to his sorwe liche,
Was ever among upon the liche.
He fell swounende as he, that thought
His owne deth, which he besought
Unto the goddes all above
With many a pitous word 'of love.
But suche words as tho were,
Yet herde never mannes ere,
But only thilke, which he saide.
The maister shipman came and praide
With other such, as ben therinne,
And sain, that he may nothing winne
Ayein the deth, but they him rede,
He be well ware and take hede,
The see by wey of his nature
Receive may no creature
Within him self as for to holde,
The which is dede.    Forthy they wolde,
As they counseilen all about,
The dede body casten out
For better it is, they saiden all,
That it of here so befall,
Than if they shulden alle spille.
The king, which understode her will And knew her counseil that was trewe, Began ayein his sorwe newe